ก.ล.ต.แบน “สุทธาสินี” มาร์เก็ตติ้ง “เอไอเอ”นาน10ปี ปมต้มตุ๋นเงินลูกค้าซื้อประกันชีวิต
ก.ล.ต.แบน "สุทธาสินี" มาร์เก็ตติ้ง “เอไอเอ”นาน10ปี ปมต้มตุ๋นเงินลูกค้าซื้อประกันชีวิต
17 ต.ค. 2561

สำนักคณะกรรมการกำกับหลักทัพย์และตลาดหลักทรัพย์ (ก.ล.ต.) เพิกถอนการให้ความเห็นชอบเป็นผู้แนะนำการลงทุนด้านหลักทรัพย์ราย นางสุทธาสินี พวงเพ็ชร ขณะกระทำผิดสังกัดบริษัท เอไอเอ จำกัด เป็นเวลา 10 ปี ฐานไม่ปฏิบัติหน้าที่ด้วยความซื่อสัตย์สุจริต จัดทำเอกสารเท็จ หลอกลวงให้ลูกค้าหลงเชื่อ และนำเงินลูกค้าไปใช้ประโยชน์ส่วนตัว
โดย ก.ล.ต. ได้รับเรื่องร้องเรียนและรายงานสรุปข้อร้องเรียนของลูกค้าบริษัท เอไอเอ จำกัด  และตรวจสอบข้อเท็จจริงเพิ่มเติมพบว่า นางสุทธาสินีได้ชักชวนลูกค้าให้ลงทุนในกรมธรรม์ประกันชีวิตควบการลงทุน (unit liาnked) แบบชำระเบี้ยครั้งเดียว และได้เสนอให้ลูกค้าจ่ายเบี้ยประกันชีวิตเพิ่มเติมอีก 2 แสนบาท เพื่อซื้อหน่วยลงทุนของกองทุนรวมที่ขายควบคู่กับกรมธรรม์ดังกล่าว โดยนางสุทธาสินีเสนอว่าจะยกเว้นค่าธรรมเนียมร้อยละ 3 ของส่วนเพิ่มดังกล่าวให้ ซึ่งลูกค้าตกลงที่จะลงทุนเพิ่มและชำระเบี้ยส่วนดังกล่าวเป็นเงินสด แต่นางสุทธาสินี ได้ทำรายการซื้อหน่วยลงทุนให้ลูกค้าจริงเพียง 1 แสนบาท และนำเงินส่วนที่เหลือไปใช้ประโยชน์ส่วนตัว ซึ่งเมื่อลูกค้าสอบถามก็อ้างว่าเกิดข้อผิดพลาดในการทำรายการของบริษัท
อนึ่งการกระทำของนางสุทธาสินีเป็นการไม่ปฏิบัติหน้าที่ด้วยความซื่อสัตย์สุจริต โดยกระทำมิชอบต่อทรัพย์สินของผู้ลงทุน อำพรางและจัดทำเอกสารหลักฐานเท็จ หลอกลวงให้ลูกค้าหลงเชื่อ ซึ่งเป็นการไม่ปฏิบัติตามประกาศคณะกรรมการกำกับตลาดทุน* ก.ล.ต. จึงเพิกถอนการให้ความเห็นชอบการเป็นผู้แนะนำการลงทุนด้านหลักทรัพย์และกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนรายนางสุทธาสินีเป็นเวลา 10 ปี มีผลตั้งแต่วันที่ 13 ตุลาคม 2561
ทั้งนี้ ก.ล.ต. ได้สั่งให้บริษัท เอไอเอ จำกัด แก้ไขระบบงานหรือมีมาตรการควบคุมเพิ่มเติม เพื่อป้องกันความเสี่ยงการทุจริตเงินลูกค้าในลักษณะนี้แล้ว และได้แจ้งเรื่องการลงโทษนางสุทธาสินี ให้สำนักงานคณะกรรมการกำกับและส่งเสริมการประกอบธุรกิจประกันภัยทราบด้วยแล้ว